賀吳守被召
作者：李呂
朝代：宋

paragraphs: 吳公骨秀如天人，胸襟落落皆經綸。
少年固已富家學，筮仕聊稱梅子真。
挽弓馳馬特餘事，智勇未減飛將軍。
向者長汀初擁節，寇攘聚集驚鄉村。
誰知撫定有長策，不戮一夫令自新。
稚耋讙呼弛兵革，至今妥貼無叛民。
移帥贛川尤鎮靜，宿姦褫魄胥崩奔。
往年群盜號淵藪，一旦荒壟安鋤耘。
錢流地上非橫索，鈴齋坐嘯生陽春。
踐更盤錯威望著，素秉公廉政有神。
貪吏望風爭解去，冤民在處皆獲伸。
還家坐席曾未煖，迅召連催已在門。
或人未免巧求譽，我公特立天下聞。
厥今器識兼文武，倒指誰歟當此舉。
江淮百萬屯邊兵，轉輸饋餉傾吳楚。
中原荆棘今幾年，師老不試漫貔虎。
陛下翻然采輿論，天意可見公宜處。
裴度指日平蔡州，充國先零豈難取。
唾手燕雲會有時，佇看大將建旗鼓。
勒功異域鄙班超，歸佐熙朝作申甫。